section_heading: Gabriel Knight 3: Blood of the Sacred, Blood of the Damned (1999.)
paragraph_text: Godinu dana poslije događanja iz drugog nastavka, Gabriel i Grace pozvani su od strane prognanog princa Albe da zaštite njegovog novorođenog sina od stoljećima stare obiteljske prijetnje, skupine vampira. Nedugo zatim, dječak je otet i Gabriel slijedi otimače do tajnovitog francuskog sela Rennes-le-Château. Njegov dolazak podudara se s dolaskom izletničke grupe koja dolazi u grad, navodno u lov na legendarno blago povezano s vitezovima Templarima, Katarima i Svetim gralom. Među članovima izletničke grupe svakojakih nacionalnosti je i Gabrielov stari prijatelj, detektiv Mosely, iz New Orleansa. Gabrielova potraga vodi ga do istraživanja članova grupe i traganja po gradu. Grace dolazi samo malo poslije i zadubljuje se u povijest područja da bi mogla pokušati naći poveznicu između otmice i bogate povijesti kraja. Zajedno razotkrivaju istinu iza nevjerojatnog misterija, koji se vremenski prostire još od Isusovog rođenja.